- Maarin Mürk ja Indrek Grigor on külla kutsunud Marge Monko, kelle näitust "Suur teeskleja" (koos Gabriele Beveridgega) saab näha KAI kunstikeskuses.
Vaateaknad ja kaupade väljapanekud poodides püüavad meid pidevalt võrgutada – vahel on need katsed edukamad, vahel mõjuvad nagu kohmetu flirt.
Monko ja Beveridge tõstavad oma näitusel selle väljapaneku-kultuuri eraldi tähelepanu alla – ilmuvad tuttavad elemendid nagu mannekeenide osad, stanged, vitriinid, luksuskaubad jpm, kuid mitte oma harjumuspärases rollis ja intrigeerivate lisandustega.
- Kaasaja sõlmpunktid on fookuses ka äsja Tallinna Kunstihoones avatud näitusel "Mis sillutab teed uuele maailmale?" (kuraator Corina L. Apostol, kuni 05.12.2021).
Lähiaastate sotsiaalselt kaasatud kunsti ülevaatenäitusel kohtab teemasid nagu päevapoliitika ja tõejärgne ühiskond, sotsiaalmeedia mõju, linnaruumi muutumine ja gentrifikatsioon, migratsioon, kväär-küsimused, kunstnike õiglase tasustamise teemad jne.
Mürk ja Gigor arutavad saates näituse teemade, tekstilise tiheduse, kunstnike valitud esitlusviiside üle ja jõuavad muuhulgas tõdemuseni, et uuele maailmale tee sillutamisest on saanud uus normaalsus.
- Lõpetuseks on saatejuhtidel kaasas ka kaks raamatut, mida kuulajale tutvustada.
Maarin Mürk mõtiskleb teadmistekuu puhul hoopis omandatud teadmiste hulgas kriitilise inventuuri tegemise ja nendest lahtilaskmise vajalikkuse üle, teejuhiks "Unlearning Exercises. Art Organizations as Sites for Unlearning" (2018); Indrek Grigor lisab järjekordse peatüki igihaljasse teemasse "füüsikud vs lüürikud", aluseks Voronja galerii suvenäituse põhjal valminud raamat "Kolmainsus – Kunst. Teadus. Ulme" (Kaija Põhako-Esko, Tõnu Esko, 2021).
"Kunstiministeerium" laupäeval, 25. septembril kell 10.
Kordub esmaspäeval kell 14.
Kunstiministeerium on avatud iga kuu viimasel laupäeval.
Kohtumiseni Kunstiministeeriumis!
- Kuula ka teisi saateid "Kunstiministeerium": https://klassikaraadio.err.ee/1608220126/kunstiministeerium